কুমিল্লার দাউদকান্দি টোল প্লাজা থেকে চট্টগ্রামের সিটি গেট পর্যন্ত ১৯২ দশমিক ৩০ কিলোমিটার মহাসড়ক চারলেনে উন্নীতকরণের কাজে চায়না ঠিকাদার প্রতিষ্ঠানের ৭ প্যাকেজের কাজের অগ্রগতি পিছিয়ে রয়েছে। গত জানুয়ারি পর্যন্ত ১৯২ কিলোমিটার সড়কের মধ্যে প্রায় ১৪৮ কিলোমিটার চারলেন নির্মাণ হয়েছে। আর ২৩টি সেতুর ৯৫ শতাংশ সম্পন্ন হয়েছে। বক্স কালভার্ট নির্মাণ ২টি বাকি রয়েছে। আর রেললাইনের ওপর ৩টি ওভারপাসের মাত্র ৬৫ শতাংশ শেষ হয়েছে। এ ছাড়া ৩৩টি ফুটওভার ব্রিজের ৫টি সম্পন্ন হয়েছে। সড়কের দুই পাশ ও সড়ক বিভাজকের মাঝে বৃক্ষ রোপণের বড় অংশ বাকি রয়েছে। কিছু অংশের সড়ক বিভাজক নির্মাণও বাকি রয়েছে। প্রকল্পটির বাস্তবায়ন কাল বাড়ানো হয়েছে পঞ্চমবারের মতো। এ ক্ষেত্রে যুক্তি হিসেবে বলা হয়েছে, বিদ্যমান দুই লেনের সড়কটির ঢাল ছিল দুই দিকে। এখন চারলেন করায় এতে সমস্যা হচ্ছে। চারলেনের মাঝে বৃষ্টির পানি জমে যাচ্ছে। তাই পুরনো দুই লেনের পিচ তুলে ফেলে বাম দিকে ঢাল ঠিক করতে হয়েছে। নতুন করে পিচ ঢালাই করতে হয়েছে। এ ছাড়া দুই দফা রাজনৈতিক অস্থিরতায় বেশ কিছু দিন প্রকল্পটির কাজ বন্ধ ছিল। এতে বাস্তবায়ন বিলম্বেও নির্মাণব্যয় কিছুটা বাড়ছে।